
Rheoliadau ar gyfer Derbyn Myfyrwyr i Raglenni a Addysgir
Cyflwyniad
Dylid darllen y wybodaeth ganlynol ar y cyd â Pholisi Derbyniadau'r Brifysgol, tudalennau’r cyrsiau a Chyngor i Ymgeiswyr ar wefan y Brifysgol. Mae tudalennau gwe UCAS hefyd yn darparu gwybodaeth berthnasol.
Mae'r Brifysgol yn dilyn cod ymarfer yr Asiantaeth Sicrhau Ansawdd (ASA - www.qaa.ac.uk/ ) ar Recriwtio a Derbyniadau yn ogystal ag egwyddorion Schwartz ar dderbyniadau teg.

Derbyn Myfyrwyr
Mae'r Uned Derbyniadau yn cydlynu derbyniadau i'r rhan fwyaf o gyrsiau israddedig, ôl-raddedig ac ymchwil y Brifysgol. Mae pob Ysgol yn gyfrifol am osod ei meini prawf derbyn a'i gofynion mynediad ar y cyd â'r Uned Derbyniadau. 
Caiff yr holl gymwysterau eu gwirio cyn cofrestru: Gwirio Cymwysterau
Mae broses dderbyn yn amodol ar yr holl amodau isod:
bod yr holl wybodaeth yn y cais yn gywir;
bod yr holl wybodaeth berthnasol yn cael ei datgelu;
bod y gweithdrefnau ymgeisio perthnasol ar gyfer y Brifysgol ac UCAS wedi'u dilyn.
Gall methu â bodloni'r holl amodau uchod arwain at dynnu cais yn ôl. 
Mae'n ofynnol i ymgeiswyr ddatgelu'r holl wybodaeth y mae'r Brifysgol yn gofyn amdani. Mae'r Polisi Derbyniadau yn amlinellu beth fydd yn digwydd os nad yw gwybodaeth berthnasol wedi'i datgelu neu os yw cais yn cynnwys gwybodaeth ffug neu dwyllodrus.

Myfyrwyr Rhyngwladol
Mae Prifysgol Metropolitan Caerdydd yn croesawu ymgeiswyr rhyngwladol ac yn cydnabod ystod eang o gymwysterau rhyngwladol.
Mae gwybodaeth i ymgeiswyr rhyngwladol ar gael drwy’r broses Derbyn myfyrwyr rhyngwladol.

Derbyniadau Sefydliadau Partner
Mae Prifysgol Metropolitan Caerdydd yn gweithio gyda sefydliadau partner ledled y byd. Mae’r gyfarwyddiaeth Ymgysylltu Byd-eang yn gweithio gydag ysgolion academaidd i gydlynu’r broses derbyn myfyrwyr sy'n astudio mewn sefydliadau partner.
Derbynnir pob myfyriwr Prifysgol Metropolitan Caerdydd yn amodol ar yr un polisïau Derbyniadau, fel y'u rhestrir yma: Polisi Derbyniadau | Prifysgol Metropolitan Caerdydd

Cynigion
Cyhoeddir cynigion gan Uned Derbyniadau'r Brifysgol neu'r gyfarwyddiaeth Ymgysylltu Byd-eang (sy’n ymwneud â myfyrwyr sefydliad partner) ac eithrio fel y nodir isod.
Gwneir pob cynnig yn unol â Pholisi Cydraddoldeb, Amrywiaeth a Chynhwysiant Prifysgol Metropolitan Caerdydd ac felly ni fyddant yn wahaniaethol y tu hwnt i'r meini prawf dethol a bennir ar gyfer pob rhaglen.
Mae cynigion yn amodol ar ddisgwyliad rhesymol y bydd yr ymgeisydd yn gallu cyflawni canlyniadau dysgu'r cwrs a chyflawni'r dyfarniad fel y dangosir drwy'r broses ymgeisio.
Gall amrywiadau godi rhwng y gofynion mynediad a nodwyd a'r rhai a dderbynnir yn y pen draw i gael eu derbyn i Brifysgol Met Caerdydd. Gall y gwahaniaethau hyn fod oherwydd ffactorau cyd-destunol, tueddiadau cenedlaethol o ran cyflawni cymwysterau, capasiti a galw’r cyrsiau neu berthnasedd astudiaeth flaenorol a/neu brofiad i'r rhaglen a ddewiswyd.
Yn achos ymgeiswyr Mynediad Eithriadol lle mae meini prawf dethol yn gofyn am berfformiad neu farn arall na all ond staff tîm y rhaglen ei gwneud, bydd y cynnig yn cael ei gyhoeddi gan yr ysgol berthnasol.

Mynediad Eithriadol
Gellir ystyried ymgeiswyr ar gyfer rhaglenni ym Mhrifysgol Metropolitan Caerdydd nad ydynt yn bodloni'r gofynion mynediad gofynnol arferol ar gyfer mynediad eithriadol ar sail unigol.
Rhaid i ymgeiswyr ar gyfer mynediad eithriadol i raglenni allu dangos gwybodaeth a gallu sy'n cyfateb i'r myfyrwyr hynny sy'n cael eu derbyn gyda'r cymwysterau mynediad gofynnol arferol.
Lle cyflwynir tystiolaeth o ddysgu ffurfiol ardystiedig, bydd cynnwys a lefel y rhaglen yn cael eu canfod gan y Tîm Derbyniadau i sicrhau ei fod yn sail ddigonol ar gyfer astudio ar lefel AU cyn cyfeirio'r cais at yr ysgol berthnasol. 
Gellir ystyried ceisiadau ar gyfer Mynediad Eithriadol i astudio mewn achosion lle mae cymwysterau ffurfiol ymgeiswyr ychydig yn is na'r gofynion mynediad arferol ond gallant ddangos tystiolaeth o ddwy flynedd neu fwy o brofiad gwaith (o leiaf) mewn swydd sy'n berthnasol i'r rhaglen y maent am ei dilyn.
Cyfrifoldeb yr Ysgolion yw'r gweithdrefnau ar gyfer asesu addasrwydd ymgeiswyr Mynediad Eithriadol.
Os hoffai'r person awdurdodedig yn yr ysgol berthnasol fwrw ymlaen â chynnig i'r ymgeisydd dan sylw, bydd angen iddynt lenwi'r Ffurflen Gais Mynediad Eithriadol a'i dychwelyd at y Pennaeth Derbyniadau yn AskAdmissions@CardiffMet.ac.uk, ynghyd â'r holl dystiolaeth berthnasol, fel y gellir atodi copi at gofnod y myfyriwr.


Deiliaid Graddau Ymchwil Ôl-raddedig
Rhaid i ymgeiswyr sydd eisoes â gradd ymchwil (e.e. PhD) ac sy'n gwneud cais am raglen gradd ymchwil a addysgir (e.e. Doethuriaeth Broffesiynol neu DMan) ddangos bod yr ymchwil arfaethedig ar gyfer y rhaglen yn wahanol i'r ymchwil a wnaed ar gyfer eu gradd ymchwil a gwblhawyd yn flaenorol.

Mynediad Uniongyrchol a Chydnabod Dysgu Blaenorol (CDB)
Mae Mynediad Uniongyrchol yn golygu derbyn myfyrwyr ar gam y tu hwnt i ddechrau'r rhaglen, gan eithrio myfyrwyr o (neu roi credyd iddynt am) fodiwlau unigol ar lefel y rhaglen.
Bydd swm yr eithriad/credyd a gymeradwyir yn dibynnu ar farn staff y rhaglen sy'n gyfrifol a gall gynnwys modiwlau neu lefelau cyfan o raglen.
Ni ddylid rhoi eithriad/credyd am fodiwlau llai na'r rhai a ddiffiniwyd yn seiliedig ar gyflawni'r canlyniadau dysgu perthnasol.
Ni ellir rhoi credyd eithriad/CDB ar gyfer modiwlau ar lefel prosiect terfynol/traethawd hir.
Bydd ceisiadau am fynediad uniongyrchol i unrhyw raglen Prifysgol Metropolitan Caerdydd yn cael eu hystyried.
Bydd Tiwtoriaid Derbyn y Rhaglen yn asesu achos pob ymgeisydd gan ystyried tystiolaeth o gymwysterau'r myfyriwr, profiad a dysgu blaenorol a gofynion y rhaglen. Gall yr asesiad gynnwys cyfweliad gyda'r ymgeisydd, asesiad o bortffolio o dystiolaeth gan gynnwys profiad perthnasol.
Bydd astudiaeth flaenorol yn cael ei chofnodi fel CDB. Mae rhagor o fanylion ar gael yn y Weithdrefn 2.8 ar gyfer Gweinyddu Cydnabod Dysgu Blaenorol (CDB).
Mae'r terfynau canlynol yn berthnasol i’r cynllun CDB: 

	Dyfarniad
	Lefel y Wobr
	Uchafswm y credyd drwy’r cynllun CDB
	Isafswm y credyd ym Met Caerdydd

	Tystysgrif Sylfaen
	3
	60 credyd
	60 credyd ar Lefel 3

	Tystysgrif AU
	4
	60 credyd
	60 credyd ar Lefel 4

	Tystysgrif Genedlaethol Uwch (HNC)
	4
	60 credyd
	60 credyd ar Lefel 4

	Diploma Cenedlaethol Uwch (HND)
	5
	120 credyd
	120 credyd ar Lefel 5

	Diploma AU neu
Diploma Uwch
	5
	120 credyd
	120 credyd ar Lefel 5

	Gradd Sylfaen
	5
	120 credyd
	120 credyd ar Lefel 5

	Gradd Anrhydedd Israddedig
	6
	240 credyd
	120 credyd ar Lefel 6

	Gradd Meistr
	7
	120 credyd*
	60 credyd ar Lefel 7

	Diploma Ôl-raddedig
	7
	60 credyd
	60 credyd ar Lefel 7

	Tystysgrif Ôl-raddedig
	7
	30 credyd
	30 credyd ar Lefel 7



*o leiaf 90 credyd gyda Phrifysgol Metropolitan Caerdydd i ennill Teilyngdod neu Ragoriaeth

Mynediad Uniongyrchol gan Bartner Achrededig
Gall sefydliadau sy'n dymuno cael rhaglen wedi'i hachredu gan raglen dderbyn yn y Brifysgol at ddibenion mynediad uniongyrchol wneud cais i wneud hynny (cytundeb dilyniant). Mae cytundeb o'r fath yn rhoi lefel gytunedig o eithriad o raglen Prifysgol Metropolitan Caerdydd sy'n eu derbyn i'r rhai sy'n cwblhau'r rhaglen yn llwyddiannus (yn amodol ar ba bynnag lefelau pasio a ystyrir yn briodol) heb yr angen i'r ymgeiswyr hynny gael cymeradwyaeth unigol.
Er y gellir rhoi eithriad fel uchod, gall y cynnig o le ar y rhaglen sy'n derbyn fod yn destun cyfyngiadau, fel y cytunwyd gan delerau'r cytundeb dilyniant.
Rhoddir manylion y broses fynegi yng Nghyfrol Dau o'r Llawlyfr Academaidd, adran 10: 10 Egurhad o Raglenni Allanol | Prifysgol Metropolitan Caerdydd
Isafswm y Gofynion Iaith Saesneg/Cymraeg
Rhaid i ymgeiswyr allu dangos eu bod yn gallu astudio drwy gyfrwng y Saesneg neu Gymraeg, sy'n cyfateb i radd C TGAU neu uwch mewn Saesneg neu Gymraeg. 
Mae'r Brifysgol yn ei gwneud yn ofynnol i ymgeiswyr rhyngwladol nad Saesneg yw eu hiaith gyntaf fod wedi cael o leiaf yr isod yn arholiad IELTS (Cambridge Advanced) neu gyfwerth, oni bai bod gofynion penodol i'r rhaglen yn uwch:
· Sgôr gyffredinol o 6.0 (israddedig) neu 6.5 (ôl-raddedig)
· Dim elfen islaw 5.5
Efallai y bydd gofyn i ymgeiswyr rhyngwladol hefyd gydymffurfio â gofynion iaith Saesneg fel y'u nodir gan y UKVI fel amod i gael y fisa astudio gofynnol. Mae rhai cyrsiau'n gofyn am lefel uwch o allu fel y nodir yng ngofynion penodol y cwrs. 
Cydraddoldeb, Amrywiaeth a Chynhwysiant
Mae Prifysgol Metropolitan Caerdydd (Met Caerdydd) wedi ymrwymo i ddatblygu amgylchedd dysgu, gweithio ac ymchwil cynhwysol i'r holl staff a myfyrwyr a holl aelodau ein cymuned lle mae gan bawb y cyfle i ffynnu a chyrraedd eu potensial. 
Mae'r Brifysgol yn cydnabod bod gwahaniaethu yn annerbyniol ar unrhyw ffurf ac mae wedi ymrwymo i hyrwyddo cynhwysiant, cydraddoldeb ac amrywiaeth i staff a myfyrwyr ym mhob agwedd ar ei gweithgareddau fel cyflogwr, darparwr Addysg Uwch ac fel adnodd cymunedol. 
Mae'r Brifysgol wedi ymrwymo i feithrin amgylchedd dysgu, gweithio ac ymchwil cynhwysol lle mae pob aelod o'n cymuned yn cael ei drin ag urddas, parch a thegwch. Rydym wedi ymrwymo i ddarparu amgylchedd sy'n rhydd rhag aflonyddu, bygwth, erledigaeth a gwahaniaethu ac ni fyddwn yn goddef gwahaniaethu anghyfreithlon ar sail unrhyw un o'r naw nodwedd warchodedig o dan Ddeddf Cydraddoldeb 2010: oedran, anabledd, ailbennu rhywedd, priodas a phartneriaeth sifil, beichiogrwydd a mamolaeth, hil, crefydd neu gred, rhyw a chyfeiriadedd rhywiol. Mae hyn yn berthnasol ar y campws ac oddi arno, wyneb yn wyneb ac ar-lein.
Mae'r Brifysgol yn derbyn ei chyfrifoldebau statudol yn llawn ac wedi ymrwymo i ymestyn yr egwyddorion a nodir yn y gyfraith i unrhyw unigolyn neu grwpiau sy'n cael eu gwahaniaethu yn eu herbyn neu eu trin yn annheg.
Bydd y Brifysgol yn sicrhau ei bod yn gwbl ymwybodol o'i chyfrifoldebau tuag at hyrwyddo cyfle cyfartal ac wedi ymrwymo i ystyried anghenion amrywiol grwpiau wrth ddarparu gwasanaethau.
Disgwylir i fyfyrwyr ymddwyn mewn ffordd sy'n parchu ac yn gwerthfawrogi amrywiaeth cymuned y Brifysgol a diwylliant eraill o fewn y gymuned honno fel y nodir yn Siarter y Myfyrwyr. 
 Mae Polisi Cydraddoldeb, Amrywiaeth a Chynhwysiant y Brifysgol ar gael yn Hyb Polisi'r Brifysgol.
Myfyrwyr ag Anableddau
Mae Prifysgol Metropolitan Caerdydd wedi ymrwymo i egwyddor cyfle cyfartal i bobl anabl.
Mae Gweithdrefn Derbyn y Brifysgol yn ceisio sicrhau bod pob cais yn cael ei drin yn deg ac ar sail sgiliau, gallu a dawn, yn unol â darpariaethau Deddf Cydraddoldeb (2010). Mae hyn yn berthnasol i dderbyniadau ar gyfer ymgeiswyr llawn amser a rhan-amser, israddedig ac ôl-raddedig.
Dylai ymgeiswyr ddatgan anabledd cyn gynted â phosibl er mwyn cael cyngor ac arweiniad ac i sicrhau bod cefnogaeth briodol ar waith pan fyddant yn dechrau eu rhaglen.
Gellir cael cyngor ac arweiniad drwy Dîm Llesiant Myfyrwyr y Brifysgol, sydd ar gael drwy'r ddolen:
Cartref Gwasanaeth Llesiant (cardiffmet.ac.uk)
Cyfrifoldeb yr ymgeisydd/myfyriwr yw darparu unrhyw ddogfennaeth y mae'r Tîm Llesiant Myfyrwyr yn gofyn amdani.

Derbyn Aelodau Staff
Ni fydd aelodau staff Prifysgol Metropolitan Caerdydd na'i sefydliadau partner fel arfer yn cael eu derbyn i unrhyw fodiwl na chwrs y maent yn rhan o'i asesu neu sy'n cael ei asesu gan unrhyw Fwrdd Arholi y maent yn aelod ohono.

